# Prefectura Autònoma Tibetana de Diqing

La Prefectura Autònoma Tibetana de Diqing (xinès simplificat: 迪庆藏族自治州; xinès tradicional: 迪慶藏族自治州; pinyin: Díqìng Zàngzú Zìzhìzhōu; Tibetà: བདེ་ཆེན་བོད་རིགས་རང་སྐྱོང་ཁུལ་, Wylie: Bde-chen Bod-rigs rang-skyong khul) és una Prefectura Autònoma de la regió de Yunnan, a la Xina, amb una extensió de 23.870 km² i una població de 408.000 habitants. La capital de la prefectura és Shangri-La, que n'és també la ciutat més gran. Els nom de Diqing en tibetà significa lloc de felicitat i bona sort.
La prefectura disposa de nombrosos atractius naturals, com les muntanyes nevades de Meri, el Barranc del Salt del Tigre, el Parc Nacional de Pudacuo i el llac Napa. La regió té recursos d'energia hidroelèctrica gràcies als dos rius que la travessen, el Lancang i el Iang-Tsé, amb un potencial total de 16.500 MW de producció hidroelèctrica.

## Situació geogràfica

Situada al nord-oest de la província de Yunnan, la prefectura és la intersecció entre Yunnan, Tibet (al nord-oest) i Sichuan (a l'est) i Lijiang (al sud-est). Per l'oest també fa frontera amb la Prefectura Autònoma Lisu de Nujiang.
El punt més alt és Kawagebo Meili, un pic de 6740 metres, a les muntanyes amb neus perpètues, que és també el més alt de la província de Yunnan. L'altitud mínima es troba a la vall del riu Lancang, amb 1486 metres sobre el nivell del mar. L'enorme diferència d'alçada en distàncies petites suposa parlar de Clima vertical i característiques ecològiques tridimensionals. La prefectura de Diqing és la més elevada de la província de Yunnan. La ciutat de Jiantang, al departament de Shangri-La, es troba a 608 quilòmetres de Kunming, capital de la província.

## Societat

La població de Diqing presenta un conglomerat d'ètnies, de les quals la tibetana és la principal (33 %) juntament amb les ètnies lisu, han, nakhi, bai, yi, hui, pumi, miao, nu, Derung i altres.

## Administració

La Prefectura està composta de tres departaments o subdivisions de tercer nivell de jerarquia administrativa: la ciutat-xian de Shangri-La, el xian de Deqin i el xian autònom de Weixi Lisu.
Mapa :
| Ciutat-xian de Shangri-la xian de Deqin xian autònom de Weixi Lisu |||||||||
| Nom | Hanzi | Pinyin | Tibetà | Pinyin tibetà | Habitants (Cens de 2010) | Àrea (km²) | Densitat (hab./km²) |
| Shangri-La (Xianggelila) | 香格里拉市 | Xiānggélǐlā Shì | སེམས་ཀྱི་ཉི་ཟླ་གྲོང་ཁྱེར། | Xamgyi'nyilha Chongkyir / sems kyi nyi zla grong khyer | 172.988 | 11.613 | 14,89 |
| Xian de Deqin | 德钦县 | Deqin Xiàn | བདེ་ཆེན་རྫོང་། མཇོལ་རྫོང་། | Dêqên Zong / bde chen rdzong Jol Zong / mjol rdzong | 66.589 | 7.596 | 8,76 |
| Xian autònom de Weixi Lisu | 维西傈僳族 自治县 | Wéixī Lìsùzú Zìzhìxiàn | འབའ་ལུང་ལི་སུའུ་རིགས་རང་སྐྱོང་རྫོང་། | Balung Lisurig Ranggyong Zong / 'ba' lung li su'u rigs rang skyong rdzong | 160.605 | 4.661 | 34,45 |

## Llocs d'interès

Alguns dels llocs d'interès turístic són els següents:
* Ge Dan Song Zan Lin, temple lamaista construït el 1681, el més gran de la província de Yunnan.
* Bai Shuitai: turó de 50 m d'alçada, amb un estanc format per 10 fonts,d'on davalla l'aigua per uns estancs escalats com unes cascades. Un cop l'any s'hi realitza un festival tradicional.
* Gorja de Shangri-La: de 10 km de llargada, i amb una amplada que oscil·la entre els 10 i els 80 m. En algunes parets hi ha pintures.
* Llac de Bi Ta Hai:d'aigües maragda.
* Muntanyes nevades a Maili, de 6740 m. Les glaceres d'aquestes muntanyes són conegudes localment com el "Palau del Paradís de la Terra Pura".

## Referències

* 1 2 3 Li Yingqing. «Diqing Tibetan autonomous prefecture shows marked progress at 60» (en anglès). China Daily, 20-09-2017. [Consulta: 20 novembre 2018].
* 1 2 «La misteriosa Shangri-la» (en castellà). CRI Online Español. China Radio International, 09-12-2003. [Consulta: 22 novembre 2018].
* 1 2 3 «迪庆概览» (en xinès). Prefectura Autònoma Tibetana de Diqing.